РЕГЛАМЕНТ (ЕС) № 85/2013 НА СЪВЕТА
от 31 януари 2013 година
за изменение на Регламент (ЕО) № 1210/2003 относно определени специфични ограничения върху икономическите и финансовите отношения с Ирак
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2012/812/ОВППС на Съвета от 20 декември 2012 г. за изменение на Обща позиция 2003/495/ОВППС относно Ирак (1),
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
В съответствие с Резолюция 1483 (2003) на Съвета за сигурност на ООН (СС на ООН) с член 4 от Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак (2) по-специално се замразяват средствата и икономическите ресурси на Садам Хюсеин и други високопоставени длъжностни лица от бившия иракски режим.
(2)
В съответствие с параграф 23 от Резолюция 1483 (2003) на Съвета за сигурност на ООН в член 6, параграф 2 от Регламент (ЕО) № 1210/2003 на държавите-членки се разрешава размразяването на такива средства и икономически ресурси за целите на тяхното прехвърляне към Фонда за развитие на Ирак.
(3)
На 15 декември 2010 г. Съветът за сигурност на ООН прие Резолюция 1956 (2010), в точка 5 от която реши, че всички постъпления от Фонда за развитие на Ирак следва да бъдат прехвърлени към сметката или сметките на заместващия го механизъм на иракското правителство и че Фондът за развитие за Ирак следва да прекрати дейността си най-късно до 30 юни 2011 г.
(4)
Поради това Регламент (ЕО) № 1210/2003 следва да бъде изменен, за да се разреши прехвърлянето на замразени средства, други финансови активи или икономически ресурси към заместващия Фонда за развитие на Ирак механизъм, въведен от иракското правителство при условията, определени в резолюции 1483 (2003) и 1956 (2010) на Съвета за сигурност на ООН.
(5)
Също така е целесъобразно да се актуализира Регламент (ЕО) № 1210/2003 с последната информация, предоставена от държавите-членки по отношение на определянето на компетентните органи, и адреса за уведомления на Комисията.
(6)
Поради това Регламент (ЕО) № 1210/2003 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1210/2003 се изменя, както следва:
1)
Член 6, параграф 2 се заменя със следното:
„2. Във всички останали случаи средствата, икономическите ресурси и приходите от икономическите ресурси, замразени съгласно член 4, се размразяват само за целите на тяхното прехвърляне към заместващия Фонда за развитие на Ирак механизъм, въведен от иракското правителство при условията, определени в резолюции 1483 (2003) и 1956 (2010) на Съвета за сигурност на ООН.“
2)
Приложение V се заменя с текста от приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 януари 2013 година.